FI Euroopan unionin virallinen lehti C 364/1

LAUSUNTO Nro 7/2012

ehdotuksesta Euroopan parlamentin ja neuvoston asetukseksi Kroatian Euroopan unioniin liittymisen vuoksi käyttöön otettavista Euroopan unionin virkamiesten ja väliaikaisten toimihenkilöiden palvelukseen ottamista koskevista väliaikaisista erityistoimenpiteistä

(annettu Euroopan unionin toiminnasta tehdyn sopimuksen 336 artiklan nojalla)

2012/C 364/01

EUROOPAN UNIONIN TILINTARKASTUSTUOMIOISTUIN, joka

ottaa huomioon Euroopan unionin toiminnasta tehdyn sopimuksen ja erityisesti sen 336 artiklan,

ottaa huomioon Euroopan unionin virkamiehiin sovellettavat henkilöstösäännöt ja unionin muuta henkilöstöä koskevat palvelussuhteen ehdot (jäljempänä ’henkilöstösäännöt’) (1),

ottaa huomioon 17. elokuuta 2012 tehdyn komission ehdotuksen (2),

ottaa huomioon edellä mainittua ehdotusta koskevan neuvoston lausuntopyynnön, jonka tilintarkastustuomioistuin vastaanotti 11. syyskuuta 2012,

ottaa huomioon aiemmat lausuntonsa (3),

sekä katsoo, että henkilöstösääntöjen 4 artiklan nojalla toimielimessä avoimena olevista viroista on ilmoitettava kyseisen toimielimen henkilöstölle heti, kun nimittävä viranomainen on päättänyt, että kyseinen virka täytetään; jos avointa virkaa ei voida täyttää siirron, henkilöstösääntöjen 45 a artiklan mukaisen virkaan nimittämisen tai ylennyksen kautta, siitä on ilmoitettava muiden toimielinten henkilöstölle ja/tai on järjestettävä sisäinen kilpailu henkilöstösääntöjen 29 artiklassa säädettyjen menettelyjen mukaisesti,

henkilöstösääntöjen 7 artiklan mukaan nimittävä viranomainen toimii ainoastaan yksikön edun huomioon ottaen ja kansallisuudesta riippumatta,

henkilöstösääntöjen 27 artiklan mukaan virkaa ei saa varata tietyn jäsenvaltion kansalaisille,

komissio ehdottaa henkilöstösäännöistä poikkeamista Kroatian 1. heinäkuuta 2013 tapahtuvan Euroopan unioniin liittymisen yhteydessä siten, että voidaan järjestää kilpailuja virkamiesten valitsemiseksi Kroatiasta kansallisuuden perusteella ja mahdollistetaan avointen virkojen täyttäminen Kroatian kansalaisilla julkaisematta avoimia virkoja koskevia ilmoituksia muissa toimielimissä,

komissio ehdottaa, että näitä poikkeuksia sovelletaan soveltuvin osin otettaessa palvelukseen Kroatian kansalaisia väliaikaisiksi toimihenkilöiksi,

komissio ehdottaa poikkeuksien soveltamista maan liittymispäivästä alkaen 30. kesäkuuta 2018 saakka,

ON ANTANUT SEURAAVAN LAUSUNNON:

Tilintarkastustuomioistuimella ei ole huomautettavaa komission ehdotuksesta.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän lausunnon Luxemburgissa 23. lokakuuta 2012 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Asetus N:o 31 (ETY), 11 (Euratom), Euroopan talousyhteisön ja Euroopan atomienergiajärjestön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta (EYVL 45, 14.6.1962, s. 1385/62).

(2) COM(2012) 377 lopullinen.

(3) Lausunto nro 5/2012 (EUVL C 205, 12.7.2012, s. 1), lausunto nro 3/2006 (EUVL C 273, 9.11.2006, s. 1), lausunto nro 1/2004 (EUVL C 75, 24.3.2004, s. 1), lausunto nro 5/2003 (EUVL C 224, 19.9.2003, s. 11).